Segan-Amerika Utara

Segan-Amerika utara (Nyctibius jamaicensis) ialah burung nokturnal dalam keluarga Nyctibiidae. Ia ditemui dari Mexico selatan ke Costa Rica, dan di pulau-pulau Jamaica dan Hispaniola (di Republik Dominika dan Haiti). Ia dahulunya dikelaskan sebagai subspesies Segan-Amerika biasa (Nyctibius griseus) tetapi kini biasanya dianggap sebagai spesies berasingan berdasarkan perbezaan seruan.

 Taksonomi 
Segan-Amerika utara rasminya diperihalkan pada tahun 1789 oleh naturalis Jerman Johann Friedrich Gmelin dalam edisi Systema Naturae Carl Linnaeus yang disemak dan dikembangkan. Beliau meletakkannya bersama spesies seperti burung tukang dalam genus Caprimulgus dan mencipta nama binomial Caprimulgus jamaicensis. Gmelin mengasaskan pemerihalannya mengikut catatan awal burung tersebut di Jamaica, termasuk "Wood owle" karya Hans Sloane yang diterbitkan pada 1725 dan "Jamacan goatsucker" karya John Latham yang diterbitkan pada 1783. Segan-Amerika utara kini merupakan salah satu daripada tujuh Segan-Amerika yang diletakkan dalam genus Nyctibius yang diperkenalkan pada tahun 1816 oleh pakar ornitologi Perancis Louis Jean Pierre Vieillot. Nama genusnya berasal dari nuktibios Yunani Purba yang bermaksud "kehidupan malam", dari nux "malam" dan bios "kehidupan". Epitet khususnya adalah daripada toponim, Jamaica, lokaliti jenis.

Segan-Amerika utara dahulunya dikelaskan sebagai subspesies Segan-Amerika biasa (Nyctibius griseus), tetapi sejak tahun 1995, ia biasanya dianggap sebagai spesies berasingan berdasarkan perbezaan seruan.

 Subspesies 
Lima subspesies diiktiraf:

 Nyctibius jamaicensis lambi (Davis, J, 1959) – barat Mexico
 Nyctibius jamaicensis mexicanus (Nelson, 1900) – timur, selatan Mexico ke Honduras
 Nyctibius jamaicensis costaricensis (Ridgway, 1912) – Costa Rica
 Nyctibius jamaicensis jamaicensis (Gmelin, JF, 1789) – subspesies penama - Jamaica
 Nyctibius jamaicensis abbotti (Richmond, 1917) – Hispaniola dan Pulau Gonâve

 Pemerihalan 
Ia merupakan burung yang agak besar dengan panjang 38-46 sentimeter. Ia mempunyai ekor panjang, sayap runcing panjang, kepala besar, kaki yang sangat pendek, dan paruh kecil dengan nganga yang besar. Ia sering dilihat bertengger tidak bergerak dalam kedudukan tegak pada dahan atau tiang. Buluannya berwarna kelabu-perang dengan corak rumit berwarna hitam, kelabu, dan krim. Pipinya pucat dengan jalur malar gelap di bawahnya. Mata besarnya mempunyai iris kuning yang boleh bersinar merah dalam cahaya pada waktu malam. Seruannya parau dan garau. Segan-Amerika biasa mempunyai rupa yang mirip, tetapi mempunyai suara yang sangat berbeza berdasarkan siulannya yang seperti meratap dan meraung. Segan-Amerika besar lebih besar dan lebih pucat, tanpa jalur malar gelap.

Seruannya ialah "kwaaah, kwa-kwa-kwa yang kasar". Ia juga membuat "rrah! yang tiba-tiba dan tegas" dan "seruan gera menyalak".

 Taburan dan habitat 
Taburan lima subspesies tersebut adalah di seluruh Amerika Tengah dan Karibia. Ia terutamanya wujud di kawasan tanah rendah di mana ia mendiami hutan kayu dan hutan belukar dengan kawasan lapang dan tanah ladang dengan pokok bertaburan. Ia kadangkala dilihat di sekitar padang golf dan kawasan bandar. Ia merupakan pelawat sekali-sekala ke Puerto Rico dan kehadirannya di Cuba tidak dapat disahkan.

 Tingkah laku dan ekologi 

 Pembiakan 
Sebiji telur dihasilkan di atas dahan yang patah tanpa menggunakan bahan sarang. Kedua-dua induk terlibat dalam mengeram telur dan memberi makan kepada anaknya.

 Makanan dan pemakanan 
Ia memakan serangga besar seperti rama-rama atau kumbang. Ia memburu dari tenggerannya, dengan cara menduduk dan menunggu mangsa lalu dan kemudian menghelang keluar untuk menangkapnya dalam penerbangan.

 Status 
IUCN telah menilai Segan-Amerika utara sebagai Kurang Membimbangkan. Ia mempunyai julat yang besar dan populasi melebihi 50,000 individu matang, walaupun jumlah tersebut dipercayai semakin berkurangan BirdLife International (2020). "Northern Potoo Nyctibius jamaicensis". IUCN Red List of Threatened Species. 2020. Retrieved 19 October 2021.

Orang Mopan percaya bahawa jika Segan-Amerika utara terbang di atas rumah seseorang berulang kali pada waktu malam, salah seorang ahli keluarganya akan mati. Untuk mengelakkan ia berlaku, mereka menghalau burung tersebut dengan kayu bernyala, kerana baranya dikatakan dapat menghalau burung tersebut.

 Rujukan 

 Clements, James F. (2007) The Clements Checklist of Birds of the World, 6th ed., Cornell University Press, Ithaca, New York.
 Downer, Audrey & Sutton, Robert (1990) Birds of Jamaica: A Photographic Field Guide, Cambridge University Press, Cambridge.
 Garrigues, Richard & Dean, Robert (2007) Birds of Costa Rica, Christopher Helm, London.
 Raffaele, Herbert; Wiley, James; Garrido, Orlando; Keith, Allan & Raffaele, Janis (2003) Birds of the West Indies, Christopher Helm, London.
Kategori:Spesies kurang membimbangkan Senarai Merah IUCN
Kategori:Nyctibius